**NOLIKUMS**

Liepājā

|  |  |  |  |
| --- | --- | --- | --- |
| 2023. gada 21. decembrī | Nr.26  (prot. Nr.14, 31.§) |  | |
| Liepājas valstspilsētas pašvaldības  aģentūras “Liepājas Nodarbinātības  projekti” nolikums |
|  | Izdots saskaņā ar Publisko aģentūru likuma 16. panta otro daļu | |

**I. Vispārīgie jautājumi**

1. Liepājas valstspilsētas pašvaldības aģentūra “Liepājas Nodarbinātības projekti” (turpmāk – Aģentūra) ir Liepājas valstspilsētas pašvaldības domes (turpmāk – dome) izveidota un pārraudzībā esoša pastarpinātās pārvaldes iestāde – aģentūra, kas veic no pašvaldības funkcijām izrietošus pārvaldes uzdevumus, sniedzot pakalpojumus un īstenojot Liepājas valstspilsētas pašvaldības (turpmāk – pašvaldība), kā arī starptautiskus projektus un programmas.

2. Aģentūra izveidota ar mērķi sekmēt nodarbinātības problēmu risināšanu un veicināt bezdarba samazināšanu pašvaldībā, kā arī nodrošināt klaiņojošu un bezsaimnieku dzīvnieku izķeršanu, to ievietošanu un uzturēšanu dzīvnieku patversmē.

3. Aģentūra atrodas pašvaldības izpilddirektora vietnieka būvniecības jautājumos pakļautībā.

4. Aģentūra savā darbā pilda uzdevumus, sadarbojoties ar pašvaldības iestādēm, aģentūrām, kapitālsabiedrībām, citām valsts un pašvaldību institūcijām, juridiskām un fiziskām personām.

5. Aģentūra savā darbībā izmanto zīmogu un veidlapas ar pašvaldības vai Aģentūras struktūrvienībām apstiprinātu simboliku, kontus kredītiestādēs.

**II. Aģentūras funkcijas, uzdevumi un kompetence**

6. Aģentūrai ir šādas funkcijas un uzdevumi:

6.1. vadīt un realizēt projektus un programmas, kas skar nodarbinātības jomu;

6.2. veikt izglītojošus pasākumus, kas vērsti uz bezdarba samazināšanos;

6.3. nodrošināt pašvaldības dzīvnieku patversmes darbību un uzturēšanu;

6.4. izķert klaiņojošus un bezsaimnieka dzīvniekus Liepājas valstspilsētas administratīvajā teritorijā un uzturēt tos pašvaldības dzīvnieku patversmē;

6.5. sadarboties ar Nodarbinātības valsts aģentūru, veikt aktīvo nodarbinātības pasākumu un preventīvo pasākumu organizēšanu un īstenošanu bezdarba samazināšanai;

6.6. sniegt Nodarbinātības valsts aģentūrai tās uzdevumu izpildei nepieciešamo informāciju;

6.7. iesaistīt bezdarbniekus projektos, kuros tiek izmantoti pašvaldību līdzekļi vai kuri tiek finansēti no ārvalstu vai starptautisko organizāciju līdzekļiem;

6.8. veikt pašvaldības teritorijā esošo ūdenstilpņu tīrīšanas un apsaimniekošanas darbus saskaņā ar apstiprinātiem šo ūdenstilpņu dabas aizsardzības plāniem;

6.9. sadarboties ar Liepājas Sociālo dienestu, sekmējot darba un sociālo prasmju saglabāšanas, atjaunošanas un apgūšanas pasākumus, tajos iesaistot ilgstošus Liepājas valstspilsētas sociālās palīdzības pabalstu saņēmējus;

6.10. veikt Liepājas pludmales liedaga zonas mehanizētu attīrīšanu;

6.11.veikt cita veida darbības, kas tieši vai netieši saistītas ar nodarbinātības veicināšanas pasākumu īstenošanu pašvaldības teritorijā.

7. Aģentūrai ir šādas tiesības:

7.1. pieprasīt un saņemt darbam nepieciešamo informāciju, dokumentus no pašvaldības administrācijas, pašvaldības kapitālsabiedrībām, kā arī citām valsts un pašvaldību institūcijām, nevalstiskajām organizācijām, juridiskām un fiziskām personām;

7.2. patstāvīgi lemt par Aģentūras kompetencē esošajiem jautājumiem un veikt darbības, kas nodrošina Aģentūrai noteikto uzdevumu izpildi;

7.3. izstrādāt priekšlikumus un rosināt izmaiņas Aģentūras kompetencē esošajos jautājumos;

7.4. saņemt Aģentūras darba efektīvai organizēšanai nepieciešamo tehnisko un organizatorisko nodrošinājumu pašvaldības budžeta līdzekļu ietvaros;

7.5. rīkoties ar Aģentūras rīcībā nodoto pašvaldības mantu;

7.6. īstenot citas normatīvajos aktos noteiktās tiesības.

8. Aģentūras struktūrvienības darbojas, pamatojoties uz direktora apstiprinātiem reglamentiem.

9. Aģentūras darbinieku tiesības un pienākumi ir noteikti amatu aprakstos un citos iekšējos normatīvajos aktos.

10. Aģentūru vada domes iecelts direktors, kurš tiek iecelts uz pieciem gadiem.

11. Aģentūras direktors:

11.1. organizē Aģentūras funkciju un uzdevumu pildīšanu un atbild par to, vada Aģentūras darbu, nodrošinot darba nepārtrauktību, lietderību, efektivitāti un tiesiskumu;

11.2. pārvalda Aģentūras finanšu, personāla un citus resursus;

11.3. apstiprina Aģentūras darbinieku amatu sarakstu, nosaka darbinieku amata pienākumus, pieņem darbā un atbrīvo no darba Aģentūras darbiniekus;

11.4. nosaka Aģentūras organizatorisko struktūru, veic Aģentūras amata vienību iekšējās strukturālās izmaiņas sakarā ar Aģentūras funkciju izpildes nepieciešamību domes apstiprinātā amata vienību skaita un atlīdzības fonda ietvaros;

11.5. izstrādā Aģentūras vidēja termiņa darbības stratēģijas un budžeta projektu;

11.6. nodrošina Aģentūras vidēja termiņa darbības stratēģijas, budžeta un kārtējā gada darba plāna izpildi;

11.7. sniedz domei vai tās pilnvarotajai amatpersonai pārskatu par vidēja termiņa darbības stratēģijas un kārtējā gada darba plāna izpildi;

11.8. sniedz domei un tās pilnvarotajai amatpersonai nepieciešamo informāciju un priekšlikumus Aģentūras darbības jautājumos;

11.9. izveido Aģentūras iekšējās kontroles sistēmu un atbild par tās darbību;

11.10. slēdz saimnieciskus darījumus Aģentūras darba nodrošināšanai;

11.11. veic citus uzdevumus, kas noteikti pašvaldības darbību reglamentējošos normatīvajos aktos.

12. Aģentūras direktoram var būt vietnieki. Aģentūras direktora vietniekus pieņem un atbrīvo no amata, kā arī nosaka viņu kompetenci un atbildību Aģentūras direktors.

13. Darba samaksu Aģentūrā nosaka atbilstoši Valsts un pašvaldību institūciju amatpersonu un darbinieku atlīdzības likumam un domes izdotajiem iekšējiem normatīvajiem aktiem.

**III. Aģentūras darbības tiesiskuma nodrošināšanas mehānisms un pārskati par darbību un līdzekļu izlietošanu**

14. Aģentūras darbības tiesiskumu nodrošina Aģentūras direktors. Aģentūras direktors ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.

15. Aģentūras darbības tiesiskuma un lietderības kontroli nodrošina dome vai tās izveidotas iestādes atbilstoši iekšējiem normatīvajiem aktiem.

16. Aģentūras darbinieka faktisko rīcību vai izdoto sākotnējo administratīvo aktu var apstrīdēt Aģentūras direktoram. Aģentūras direktora lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā.

17. Aģentūras direktora izdoto sākotnējo administratīvo aktu un faktisko rīcību var apstrīdēt Pašvaldības izpilddirektora vietniekam būvniecības jautājumos. Pašvaldības izpilddirektora vietnieka būvniecības jautājumos lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā.

18. Aģentūra kārto grāmatvedības uzskaiti un sniedz pārskatus Likumā par budžetu un finanšu vadību noteiktajā kārtībā. Aģentūra nodrošina gada publiskā pārskata sagatavošanu un publicēšanu.

19. Aģentūra normatīvajos aktos noteiktajā kārtībā sniedz pārskatus par Aģentūras funkciju izpildi un budžeta līdzekļu izlietojumu.

**IV. Noslēguma jautājums**

20. Atzīt par spēku zaudējušu Liepājas pilsētas domes 2017. gada 17. augusta nolikumu Nr.22 “LIEPĀJAS PILSĒTAS PAŠVALDĪBAS AĢENTŪRAS “NODARBINĀTĪBAS PROJEKTI” NOLIKUMS”.

|  |  |
| --- | --- |
| Priekšsēdētājs | Gunārs Ansiņš |